Mej. Wêreld 2018 gekroonVanessa Ponce de Leon van Mexiko is Mej. Wêreld 2018 (Foto: Miss World) Die nuwe Mej. Wêreld 2018 is Saterdag in Sanya, China gekroon. Dit is die tweede opeenvolgende jaar wat die kompetisie in dié land aangebied word. Vanessa de Leon van Mexiko het tydens die 68ste Mej. Wêreld-kompetisie met die kroon weggestap. Nicolene Pichapa Limsnukan van Thailand is aangewys as eerste prinses en Quiin Abenakyo van Uganda as tweede prinses. Thulisa Keyi (26), van Oos-Londen in die Oos-Kaap, het Suid-Afrika verteenwoordig en deurgedring na die top-30. Deelnemers van 118 lande het aan die kompetisie deelgeneem. Thulisa se rok, ŉ eenvoudige swart rok met een lang swart-en-wit kraletjie-mou wat tot op die vloer strek, het onlangs die Designer of the World-afdeling van dié kompetisie gewen. Keyi en China se verteenwoordiger, Peirui Mao, is as gesamentlike wenners in die kategorie aangewys. Maroela Media het vroeër berig Biji Gibbs het Keyi se rok gemaak en hulle het saamgespan om die ontwerp te skep. Suid-Afrika het al drie keer in die verlede met die Mej. Wêreld-kroon gespog (Rolene Strauss in 2014, Anneline Kriel in 1974 en Penelepe Anne Coelen in 1958). Keyi is vroeër die jaar as Mej. Wêreld Suid-Afrika gekroon en Tamaryn Green as Mej. Suid-Afrika, wat later die jaar aan die Mej. Heelal-kompetisie sal deelneem. Green sal op 17 Desember in Bangkok, Thailand, aan die Mej. Heelal-kompetisie deelneem, waar die huidige Mej. Heelal, Suid-Afrika se Demi-Leigh Nel-Peters, die nuwe wenner sal kroon. https://www.instagram.com/p/BrIQhPajwn8/